nyheter

Styret i Helse Nord behandlet fredag Helsedirektoratets forslag til nye kvalitetskrav i svangerskaps-, fødsel- og barselomsorgen i landsdelen. En regional arbeidsgruppe hadde på forhånd utredet konsekvensene. De antyder flere nedleggelser. I dag fødes 5.300 barn årlig i 16 fødeinstitusjoner i Nord-Norge.

Nedleggelser

Helse Nord ser for seg at fødestuen i Harstad eller Narvik må legges ned. De nye kvalitetskravene tilsier blant annet at hvert av disse sykehusene må holde seg med åtte gynekologer for å ha full beredskap. Det blir for dyrt å opprettholde tilbudet begge steder, konkluderer arbeidsgruppen.

I Nord-Troms fødes 25 barn hvert eneste år ved fødestuen på Sonjatun i Nordreisa. Skal denne opprettholdes, må ni jordmødre gå i turnus. Skal de nasjonale kravene gjennomføres, vil Helse Nord legge ned fødestuen i Nordreisa og gjøre den om til en såkalt «enhet for svangerskaps- og barselomsorg» - et sted for oppfølging i svangerskapet der mor og barn også kan tilbringe barseltid, men ikke føde. På Helgeland kan enten fødestua i Vefsn eller Brønnøy lide samme skjebne.

Ikke tilpasset

Styret i Helse Nord konstaterer at de nye kvalitetskravene vil bedre kvaliteten på fødselsomsorgen der den videreføres. Men helseforetaket stiller spørsmål ved om kvaliteten totalt sett blir bedre når det desentraliserte tilbudet svekkes.

I styrebehandlingen ble planen karakterisert som en «klassisk nasjonal strategi som ikke er tilpasset de forhold vi lever under i nord». Styret problematiserer også hva som ligger i «kvalitet» for fødende som bor langt unna et oppjustert fødetilbud.

- I en normal fødsel vil det være et sterkt kvalitetskrav å kunne føde så nært hjemmet som mulig. Men hvis det oppstår komplikasjoner er det slett ikke bra å være så nært hjemmet som mulig, sa administrerende direktør Lars Vorland i styremøtet.

Må kutte andre steder

Helse Nord understreket at det ikke er tatt noen avgjørelse om strukturen nå. Helseforetaket er smertelig klar over at det ikke følger en eneste krone med forslaget om nasjonale standarder i fødetilbudet. Alle ekstrakostnader her må balanseres med redusert tilbud andre steder.

Det fikk styrerepresentant Inge Myrvoll til å stille spørsmål ved ressursbruken. Han advarte mot en sykeliggjøring av fødsler.

- Føder vi ikke trygt nå? Jeg er ikke sikker på om Helsedirektoratet her legger opp til en stor ressursbruk for marginale resultater, sa Myrvoll under styrebehandlingen.

Bryter avtaleverk

Ansatterepresentantene i styret stilte seg bak en protokolltilførsel der de beklager at utredningen av konsekvensene for fødetilbudet skjer under et sterkt tidspress. De viser til at tiltakene ikke er forankret i helseforetakene og tiltakene ikke er behandlet i tråd med lov og avtaleverk.

«Dersom de nasjonale kvalitetskravene blir vedtatt, forutsetter vi en prosess i helseforetakene som sikrer medbestemmelse og forankring, samt at det gjøres risikovurderinger og konsekvensutredninger av tiltak som foreslås», heter det i protokolltilførselen. (©NTB)